Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
ASV valsts sekretārs Entonijs Blinkens nedēļas nogalē intervijā raidorganizācijai CBS sacīja, ka Ķīna apsver letāla atbalsta sniegšanu Maskavai ar munīciju un ieročiem, un ASV valdība ir nobažījusies par iespējamām Ķīnas ieroču piegādēm Krievijai. Savukārt Eiropas Savienības augstais pārstāvis ārlietās un drošības politikā Žuzeps Borels šodien paziņoja, ka, ja Ķīna piegādās ieročus Krievijai, tā pārkāps "sarkano līniju" attiecībās ar ES.
===============================================
ASV prezidents Džo Baidens šodien vizītē Kijivā paziņoja par jaunu Savienoto Valstu militārās palīdzības paketi Ukrainai 500 miljonu dolāru vērtībā. "Tajā paredzēta munīcija HIMARS un haubicēm, prettanku sistēmas "Javelin" un gaisa telpas novērošanas sistēmas," sacīja ASV prezidents, Marijas pilī tiekoties ar Ukrainas prezidentu Volodimiru Zelenski.  Par Baidena  vizīti Kijivā drošības apsvērumu dēļ iepriekš nebija ziņots.
===============================================
NATO piegādās Turcijai aptuveni 1000 konteineru, lai izveidotu pagaidu mājokļus vismaz 4000 cilvēku, kas palikuši bez pajumtes pēc postošajām zemestrīcēm. Pirmais kuģis ar 600 konteineriem svētdienas vakarā izbrauca no Itālijas ostas Taranto. Turcija pārtraukusi glābšanas darbus visās zemestrīču skartajās provincēs, izņemot Kahramanmarašā un Hatajā. =============================================== Tadžikistānā lavīnās pēdējās dienās gājuši bojā 19 cilvēki, šodien paziņojusi valsts Ārkārtējo situāciju komiteja. No 15.februāra līdz 19.februārim reģistrētas 200 lavīnas, septiņi noslīdeņi un seši akmeņu nogruvumi.
=============================================== SIA "Jēkabpils autobusu parks" ir izsludinājis iepirkumu divu pilsētas autobusu iegādei, kam kopsummā plānots atvēlēt 0,5 miljonus eiro, liecina Elektronisko iepirkumu sistēmā publiski pieejamā informācija. Pilsētas vajadzībām plānots iegādāties ar gāzi darbināmus autobusus. Pieteikties konkursā var līdz 3.martam. Autobusi būs jāpiegādā septiņu mēnešu laikā.
===============================================Daugavpils pilsētas domes deputāti pieņēmuši pilsētas budžetu 2023.gadam, vienojoties, ka tas ir tehniska rakstura un vēl būs jālabo. 
+++++++++++++++++++++++++++++++++++++++++++++++
Starp 2023.gada budžeta prioritātēm bija iesākto projektu pabeigšana, pašvaldības darbinieku darba samaksas palielināšana, komunālo maksājumu nodrošināšana, saistību izpilde. Pirms budžeta pieņemšanas tika rūpīgi izvērtēti visi budžeta organizāciju pieprasījumi. Ieņēmumu daļa šogad būs 116 miljoni 248 tūkstoši eiro, kas ir par 18 miljoniem 230 tūkstošiem eiro vairāk nekā pērn.
=============================================== 
Augšdaugavas novada pašvaldība informē, ka Latgales plānošanas reģions aicina piedalīties inovatīvo biznesa ideju konkursā “Nākotnes atslēga 2023”. Vismaz 5 labākie autori saņems apmaksātu pieredzes apmaiņas braucienu uz Norvēģiju, lai iepazītu veiksmīgas uzņēmējdarbības piemērus. Aicināti piedalīties interesenti, kas pieteikšanās brīdī vecāki par 16 gadiem. Konkurss noritēs 2 kārtās. Pirmajā komisija izvērtēs iesniegtos pieteikumus un uz otro kārtu izvirzīs līdz piecpadsmit labākajām biznesa idejām. Pieteikumus pieņem līdz 24. martam. 
+++++++++++++++++++++++++++++++++++++++++++++++Daugavpils Vienības nama Tradīciju nams aicina iedzīvotājus svinēt Meteņus, aiconot apvienoties komandās 8 cilvēku sastāvā un pieteikties dalībai svinībās "Sazvērestības jautrība" rīt, 21.februārī, plkst.17:30 Andreja Pumpura laukumā. Komandas var veidot gan ģimenes, gan draugi, kolēģi un klasesbiedri – visus gaida jautras sacensības. Meteņos daudz jāsmejas un jāpriecājas. Cienastā būšot garda putra. ==============================================
Šovakar un naktī Vidzemē, Latgalē un Sēlijā spēcīgi snigs, vietām gaidāms arī putenis un lietus, prognozē sinoptiķi. Latvijas Vides, ģeoloģijas un meteoroloģijas centrs visā valsts austrumu pusē no plkst.17 līdz pusnaktij izsludinājis oranžās pakāpes brīdinājumu par ļoti stipru snigšanu - vietām sniega sega kļūs par 10-12 centimetriem biezāka. Otrdiena Latvijā būs pārsvarā mākoņaina, daudzviet gaidāms neliels sniegs, no rīta vietām snigs stiprāk.
=============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.